Bolalar saratoni boʻyicha xalqaro akademik xab faoliyatini tashkil etish chora-tadbirlari toʻgʻrisida
(resolution, 2025-05-22)

Bolalar saratoni boʻyicha xalqaro akademik xab faoliyatini tashkil etish chora-tadbirlari toʻgʻrisida Oʻzbekiston Respublikasi Prezidentining “2025 — 2030-yillarda bolalar saratoniga qarshi kurashish boʻyicha Oʻzbekiston Respublikasi milliy strategiyasini amalga oshirish chora-tadbirlari toʻgʻrisida” 2025-yil 19-maydagi PQ-186-son qarori ijrosini taʼminlash, shuningdek, onkologik kasalliklarga chalingan bolalarga tibbiy yordam koʻrsatish sifatini oshirish, pediatr onkologlarni qayta tayyorlash va malakasini oshirish uchun shart-sharoitlarini yaratish, ilmiy salohiyatni mustahkamlash, Oʻzbekistonning ilmiy-intellektual salohiyatini rivojlantirish uchun innovatsion gʻoyalar, amaliyotlar va texnologiyalarni joriy etish maqsadida Vazirlar Mahkamasi qaror qiladi: 1.Oʻzbekiston Respublikasi Prezidentining “2025 — 2030-yillarda bolalar saratoniga qarshi kurashish boʻyicha Oʻzbekiston Respublikasi milliy strategiyasini amalga oshirish chora-tadbirlari toʻgʻrisida” 2025-yil 19-maydagi PQ-186-son qaroriga muvofiq Bolalar onkologiyasi, gematologiyasi va immunologiyasi ilmiy-amaliy tibbiyot markazi (keyingi oʻrinlarda — Markaz) huzurida Bolalar saratoni boʻyicha xalqaro akademik xab (keyingi oʻrinlarda — Akademik xab) tashkil etilganligi maʼlumot uchun qabul qilinsin. 2. Belgilansinki: Akademik xab fanlararo platforma doirasida taʼlim, ilmiy-tadqiqot va tibbiyot muassasalarini birlashtirgan davlat taʼlim muassasasi hisoblanadi; Akademik xabda bolalar onkologiyasi va gematologiyasi sohasida qayta tayyorlash, malaka oshirish, klinik ordinatorlar va oliy taʼlimdan keyingi taʼlim institutida tibbiyot xodimlarini tayyorlash amalga oshiriladi; Markaz Akademik xabning muassisi hisoblanadi; Akademik xabda oʻquv jarayoni nufuzli xorijiy oliy taʼlim tashkilotlari, shuningdek, mahalliy tibbiyot oliy taʼlim muassasalari bilan hamkorlikda tashkil etiladi; yetakchi xalqaro universitetlar klinikalari Akademik xabning taʼlim qismi boʻyicha boshqaruvchi sherik hisoblanadi; Akademik xabni muvaffaqiyatli tamomlagan bitiruvchilarga belgilangan namunadagi sertifikat (diplom) beriladi; Akademik xab tomonidan berilgan sertifikatga ega boʻlgan davlat tibbiyot muassasalarida faoliyat yurituvchi tibbiyot xodimlariga ularning bazaviy tarif stavkasi (lavozim maoshi)ning 100 foizi miqdorida har oylik ustama toʻlanadi; Akademik xab xodimlariga qonunchilik hujjatlariga muvofiq davlat oliy taʼlim muassasalarining tegishli lavozimlari uchun belgilangan mehnatga haq toʻlash va moddiy ragʻbatlantirish shartlari tatbiq etiladi. Bunda Akademik xab direktoriga — oliy taʼlim muassasasi rektori uchun, uning oʻrinbosarlariga — oliy taʼlim muassasasi prorektori uchun nazarda tutilgan mehnatga haq toʻlash shartlari qoʻllaniladi; Akademik xabning xodimlariga ularning faoliyat koʻrsatkichlaridan kelib chiqib, Markazning Kuzatuv kengashi qarori bilan Akademik xabning budjetdan tashqari mablagʻlari, shu jumladan, Onkologik va gematologik kasalliklarga chalingan bolalarni sogʻlomlashtirishga koʻmaklashish jamgʻarmasi hisobidan lavozim maoshlariga qoʻshimcha toʻlovlar va ustamalar belgilanishi mumkin. 3. Akademik xabning asosiy vazifalari etib quyidagilar belgilansin: mutaxassislar, olimlar, tadqiqotchilarni tayyorlash (oliy taʼlimdan keyingi taʼlim), qayta tayyorlash va ularning malakasini oshirish; yangi klinik va ilmiy tadqiqotlarni joriy etish, milliy, mintaqaviy va xalqaro innovatsion tizimlarni qoʻllab-quvvatlash va rivojlantirish maqsadida onkologiya, gematologiya, immunologiya va pediatriya sohasida fanlararo tadqiqotlarni amalga oshirish; innovatsion hujayra texnologiyasini rivojlantirish, bolalarda onkologik, gematologik, immunologik va boshqa kasalliklarni davolash uchun biotibbiyot hujayra mahsulotlarini ishlab chiqish va klinik amaliyotga joriy etish; yetakchi tibbiyot universitetlari va ixtisoslashtirilgan muassasalar tomonidan qoʻllaniladigan ilgʻor taʼlim dasturlari, innovatsion pedagogik usullar va texnologiyalarni ishlab chiqish, moslashtirish va joriy etish; ilmiy-tadqiqot va amaliy bilimlarni integratsiyalash, faoliyatni klaster tamoyili asosida tashkil etish, akademik va kasbiy tajriba almashish, taʼlim va ilm-fan integratsiyasini joriy etish; Oʻzbekiston va Markaziy Osiyo mintaqasining xorijiy, davlat va nodavlat oliy taʼlim muassasalari, shuningdek, tibbiyot ilmiy markazlarini birlashtiruvchi boʻgʻin boʻlib xizmat qiluvchi samarali platformani yaratish; ilmiy va taʼlim jarayonlarini boshqarishning eng samarali tizimini yaratish, chet ellik ilmiy ekspertlarni jalb qilish, ilmiy tadqiqotlarni rivojlantirish va xalqaro reytinglarda yetakchi oʻrinlarni egallagan jahon tibbiyot universitetlari bilan strategik sheriklik aloqalarini oʻrnatish; Akademik xabning xalqaro taʼlim makonida eʼtirof etilishiga erishish, nufuzli oliy taʼlim muassasalari reytinglarida munosib oʻrin egallash; mutaxassislarni tayyorlash, qayta tayyorlash va ularning malakasini oshirish uchun uzluksiz taʼlim tizimini yaratish; tibbyot sohasidagi kadrlarni qayta tayyorlash va ularning malakasini oshirish muassasalari bilan hamkorlikni amalga oshirish, ular bilan birgalikda ixtisoslik yoʻnalishlari boʻyicha oʻquv-taʼlim dasturlarini ishlab chiqish. 4. Belgilansinki, Akademik xabning Vasiylik kengashi tarkibi Markazning Kuzatuv kengashi tomonidan tasdiqlanadi. Bunda Akademik xabning Vasiylik kengashi tarkibiga xalqaro tashkilotlar va hamkor xorijiy mamlakatlar aʼzolari ham kiritilishi mumkin. 5. Shunday tartib oʻrnatilsinki, unga koʻra: a) Akademik xab Markazning Kuzatuv kengashi bilan kelishilgan holda: shtatlar jadvalini tasdiqlaydi hamda oʻqitish tartibini belgilaydi; xorijiy oliy taʼlim tashkilotlari bilan tuzilgan bitimlar asosida oʻquv rejalari va dasturlarini tasdiqlaydi, professor-oʻqituvchilar faoliyatini tartibga soladi; yuqori malakali chet ellik professor-oʻqituvchilar va boshqa mutaxassislarni jalb qiladi, budjetdan tashqari mablagʻlari hisobidan ularning mehnatiga haq toʻlash miqdorlarini mustaqil belgilaydi; oʻqishga qabul qilish shartlarini, shuningdek, oʻqitish uchun toʻlov miqdorlarini belgilaydi; innovatsion va ilmiy faoliyatni, shuningdek, ilmiy yutuqlarni tijoratlashtirish, moliyaviy resurslarni jalb etish tadbirlarini amalga oshiradi; xorijiy taʼlim va ilmiy tashkilotlar bilan toʻgʻridan-toʻgʻri muzokaralar olib boradi, shuningdek, Akademik xabning moliyaviy, iqtisodiy, maʼmuriy va boshqaruv faoliyati boʻyicha qarorlar qabul qiladi; kitoblar va adabiyotlarni xarid qilishni, oʻquv jurnallari, elektron kutubxonalar va boshqa oʻquv resurslariga obuna boʻlishni bevosita amalga oshiradi, shuningdek nashriyotlar va yetkazib beruvchilar bilan, shu jumladan xalqaro toʻlov tizimlaridan foydalangan holda toʻgʻridan-toʻgʻri shartnomalar tuzish yoʻli bilan ularni xatlovdan oʻtkazadi; b) Akademik xabda: oʻquv jarayoni oʻzbek, rus va ingliz tillarida qisqa muddatli oʻqitish dasturlari asosida maʼruza, laboratoriya va yakka tartibdagi mashgʻulotlar, guruhlarda amaliy ishlarni bajarish, tanqidiy fikrlash, savollar va tajribalarni yechish yordamida tashkil etiladi; oʻquv jarayoni “nazariyani amaliyot bilan uygʻunlikda taqdim etish” tamoyili asosida tashkil etiladi. Bunda tinglovchilarga Markazda hamda onkologiya, gematologiya, immunologiya va pediatriya yoʻnalishidagi boshqa klinikalarda malakaviy amaliyot oʻtash imkoniyati beriladi; v) tinglovchilarni qabul qilish parametrlari Sogʻliqni saqlash vazirligi bilan kelishilgan holda Markaz tomonidan belgilanadi; g) 2030-yilgacha har yili Markaziy Osiyo mamlakatlari fuqarolari uchun mutaxassislarni oʻqitish uchun kamida 25 ta oʻrin ajratiladi; d) Akademik xabning direktori Markaz Kuzatuv kengashi raisi bilan kelishilgan holda Markaz direktori tomonidan tayinlanadi. 6. Akademik xab 2025-yil 1-sentabrga qadar: klinik tadqiqotlar va sinovlar protokollarini ishlab chiqsin va belgilangan tartibda tasdiqlasin; Etika qoʻmitasi tomonidan baholash va maʼqullashdan oʻtkazilishini, tadqiqotlarning xalqaro va milliy platformalarda roʻyxatdan oʻtkazilishini hamda Sogʻliqni saqlash vazirligining tartibga soluvchi organlaridan tegishli ruxsatnomalar olinishini taʼminlasin; moliyalashtirish manbalarini, shu jumladan, xalqaro va mahalliy grantlarni jalb qilish, farmatsevtika kompaniyalari bilan hamkorlikni va davlat dasturlarida ishtirok etishni yoʻlga qoʻysin. 7. Markaz: ikki oy muddatda Akademik xab faoliyatini tashkil etish boʻyicha “yoʻl xaritasi”ni ishlab chiqsin va tasdiqlash uchun kiritsin; uch oy muddatda Akademik xabni 2030-yilgacha boʻlgan davrda rivojlantirish strategiyasini ishlab chiqsin. Markazning Kuzatuv kengashiga quyidagilar tavsiya etilsin: Akademik xabning tuzilmasini tasdiqlash, tasdiqlangan mehnatga haq toʻlash fondi doirasida unga oʻzgartirishlar kiritish; Akademik xab faoliyatini moliyalashtirish, qoʻllab-quvvatlash va rivojlantirishni tashkil etish uchun budjetdan tashqari mablagʻlar, homiylik xayriyalari va boshqa manbalarni jalb etishga koʻmaklashish; Akademik xabga ajratilgan binolarni taʼmirlash va rekonstruksiya qilish, ularni zamonaviy oʻquv va laboratoriya uskunalari, inventarlar, kompyuterlar va boshqa tashkiliy vositalar, kutubxona fondi bilan jihozlash uchun zarur mablagʻlarni jalb etish; Akademik xabga tinglovchilarni tayyorlash va qabul qilish shartlarini belgilash; budjet ijrosi boʻyicha yillik hisobotlarni, shuningdek, Akademik xab faoliyati toʻgʻrisidagi hisobotlarni koʻrib chiqish va tasdiqlash; Markaz huzuridagi Onkologik va gematologik kasalliklarga chalingan bolalarni sogʻlomlashtirishga koʻmaklashish jamgʻarmasi va Akademik xabning budjetdan tashqari mablagʻlari hisobidan professor-oʻqituvchilar tarkibi, boshqaruv va boshqa xodimlarga qoʻshimcha moddiy ragʻbatlantirishlar, ustamalar va mukofotlar belgilash. 8. Akademik xabning faoliyatini moliyalashtirish manbalari etib quyidagilar belgilansin: Davlat budjeti mablagʻlari; Markaz huzuridagi Onkologik va gematologik kasalliklarga chalingan bolalarni sogʻlomlashtirishga koʻmaklashish jamgʻarmasi mablagʻlari; Sogʻliqni saqlash vazirligi huzuridagi Tibbiyotni rivojlantirish davlat maqsadli jamgʻarmasi mablagʻlari; toʻlov-shartnoma asosida oʻqitishdan tushadigan mablagʻlar; xoʻjalik faoliyatidan va shartnoma asosida xizmatlar koʻrsatishdan tushadigan mablagʻlar; jismoniy va yuridik shaxslarning homiylik xayriyalari; xalqaro moliya institutlari va xorijiy tashkilotlarning grantlari; qonunchilik hujjatlari bilan taqiqlanmagan boshqa manbalar. Belgilansinki, Akademik xabni moliyalashtirish 2025-yilda Markaz huzuridagi Onkologik va gematologik kasalliklarga chalingan bolalarni sogʻlomlashtirishga koʻmaklashish jamgʻarmasi mablagʻlari hisobidan, 2026-yildan boshlab esa Davlat budjeti parametrlarida nazarda tutiladigan mablagʻlar hisobidan amalga oshiriladi. Iqtisodiyot va moliya vazirligi ikki hafta muddatda 2025-yilda Akademik xab faoliyatini moliyalashtirish uchun Markaz huzuridagi Onkologik va gematologik kasalliklarga chalingan bolalarni sogʻlomlashtirishga koʻmaklashish jamgʻarmasiga asoslangan hisob-kitoblarga muvofiq mablagʻ ajratsin. 9. Markaz: a) bir oy muddatda: Adliya vazirligi bilan birgalikda Akademik xabning Ustavini belgilangan tartibda tasdiqlanishi va davlat roʻyxatidan oʻtkazilishini taʼminlasin; muzokaralar natijalari boʻyicha mahalliy va xorijiy oliy taʼlim tashkilotlari bilan uzoq muddatli kelishuvlarga erishish choralarini koʻrsin; oʻqitish dasturlarini belgilasin; b) uch oy muddatda Akademik xabni malakali professor-oʻqituvchilar va boshqaruv xodimlari, shu jumladan, chet ellik mutaxassislar bilan toʻldirish choralarini koʻrsin; v) homiylik, grant, texnik koʻmak va budjetdan tashqari mablagʻlarni shuningdek, qonunchilik hujjatlarida taqiqlanmagan boshqa mablagʻlarni jalb qilishda Akademik xabga koʻmaklashsin. 10. “Uzbekistan Airways” AJ 2027-yil 1-yanvarga qadar Akademik xab uchun zarur boʻlgan adabiyot fondi va moddiy-texnika vositalarining aviatashuvlarini bepul amalga oshirilishini taʼminlasin. 11. Sogʻliqni saqlash vazirligi Markaz bilan birgalikda 2025-yil 1-avgustga qadar: Akademik xabni Sogʻliqni saqlash vazirligining budjetdan tashqari jamgʻarmalari mablagʻlari va xalqaro moliya institutlari kreditlari hisobidan kompyuterlar va boshqa tashkiliy vositalar, shu jumladan, masofaviy va onlayn taʼlimni tashkil etish uchun zarur boʻlgan oʻquv jihozlari bilan taʼminlasin; Akademik xabni mebel jihozlari (partalar, stollar, stullar va boshqa buyumlar), inventarlar, zamonaviy laboratoriya uskunalari, shuningdek, oʻquv adabiyotlari va kutubxona fondi bilan taʼminlash choralarini koʻrsin. 12. Axborot va ommaviy kommunikatsiyalar agentligi Raqamli texnologiyalar vazirligi bilan birgalikda ikki oy muddatda: Akademik xabning Axborot-resurs markazi faoliyatini yoʻlga qoʻysin hamda oʻquv jarayoni uchun zarur boʻlgan barcha modul va ilovalarning ulanishini taʼminlasin; Akademik xabning Axborot-resurs markazini Alisher Navoiy nomidagi Uzbekiston Milliy kutubxonasining elektron axborot-kutubxona resurslariga ulanishini tashkil etsin va barcha turdagi xizmatlardan foydalanish, shu jumladan, eʼtirof etilgan ilmiy nashrlarning maʼlumotlar bazalaridan bepul foydalanish imkoniyatini yaratsin. 13. Iqtisodiyot va moliya vazirligi hamda Investitsiyalar, sanoat va savdo vazirligi manfaatdor vazirlik va idoralar bilan birgalikda Sogʻliqni saqlash vazirligining asoslangan hisob-kitoblari boʻyicha 2026-yil va kelgusi yillarda Uzbekiston Respublikasini rivojlantirish davlat dasturlarini shakllantirishda Akademik xabning yangi bino va inshootlarini qurish hamda mavjudlarini rekonstruksiya qilish, shuningdek, unga tutash hududlarni obodonlashtirish uchun zarur mablagʻlar ajratilishini nazarda tutsin. 14. Sogʻliqni saqlash vazirligi Oliy taʼlim, fan va innovatsiyalar vazirligi bilan birgalikda uch oy muddatda: bolalar saratoni sohasidagi taʼlim dasturlarini xalqaro standartlar boʻyicha akkreditatsiyadan oʻtkazish jarayonini yoʻlga qoʻysin; masofaviy taʼlim va simulyatsion treninglar uchun uzluksiz tibbiy taʼlim dasturlari va raqamli platformalar joriy etilishini taʼminlasin. 15. Akademik xab Toshkent shahri Chilonzor tumani, Arnasoy koʻchasi, 2-mavze, 32-uy manzilidagi binoga operativ boshqaruv huquqi asosida bepul joylashtirilsin. 16. Tashqi ishlar vazirligi Markazning buyurtmanomalari boʻyicha belgilangan tartibda: mazkur qarorni amalga oshirish doirasida chet ellik oʻqituvchilar va mutaxassislarga, ularning oila aʼzolariga — bepul kirish vizalari konsullik va boshqa yigʻimlar undirmasdan, chet ellik tinglovchilarga — Akademik xabda oʻqishning butun davri uchun uzoq muddatli koʻp martalik kirish vizalari berilishini taʼminlasin; Oʻzbekiston Respublikasining konsullik muassasalari orqali Akademik xabning kutubxona fondini toʻldirishda koʻmaklashsin. 17. Sogʻliqni saqlash vazirligi Oliy taʼlim, fan va innovatsiyalar vazirligi bilan birgalikda 2026-yil 1-yanvarga qadar nufuzli xorijiy oliy taʼlim tashkilotlarini tamomlagan vatandoshlar hamda bolalar saratoni sohasidagi chet ellik mutaxassislar, yuqori malakali va tajribali kadrlarni Akademik xabga jalb qilsin. 18. Kambagʻallikni qisqartirish va bandlik vazirligi Markaz buyurtmasiga asosan chet ellik oʻqituvchilar va mutaxassislarni respublikaga jalb qilishga ruxsatnomalar berilishini (muddati uzaytirilishini), shuningdek, ularga respublika xududida mehnat faoliyatini amalga oshirish huquqini beruvchi tasdiqnoma va sertifikatlar berilishini (muddati uzaytirilishini) taʼminlasin. 19. Mazkur qarorning bajarilishini nazorat qilish Oʻzbekiston Respublikasi sogʻliqni saqlash vaziri A.A. Xudayarov zimmasiga yuklansin.